
AVIZ

asupra proiectului de lege pentru aprobarea Ordonanţei de urgenţă a Guvernului nr.19/2011 privind unele măsuri pentru modificarea unor acte normative în domeniul comunicaţilor electronice

În conformitate cu prevederile art. 95 şi 115 din Regulamentul Camerei Deputaţilor, republicat, cu modificările ulterioare, Comisia juridică, de disciplină şi imunităţi a fost sesizată, spre dezbatere şi avizare cu proiectul de lege pentru aprobarea Ordonanţei de urgenţă a Guvernului nr.19/2011 privind unele măsuri pentru modificarea unor acte normative în domeniul comunicaţilor electronice, trimis cu adresa PL-x. 65 din 2 martie 2011 şi înregistrat cu nr. 129 din 3 martie 2011.


Conform dispoziţiilor art. 75 alin. 1 din Constituţia României, republicată şi ale art. 92 alin. 8, pct. 1 din Regulamentul Camerei Deputaţilor republicat, cu modificările ulterioare, Camera Deputaţilor este primă Cameră sesizată.


Potrivit prevederilor art. 61 din Regulamentul Camerei Deputaţilor, republicat, Comisia a dezbătut proiectul de lege în şedinţa din 8 martie 2011.


Proiectul de lege are ca obiect de reglementare modificarea unor acte normative în domeniul comunicaţiilor electronice, în sensul preluării atribuţiilor Ministerului Comunicaţiilor şi Societăţii Informaţionale (MCSI), în calitate de responsabil cu îndeplinirea sarcinilor de reglementare referitoare la alocarea şi atribuirea frecvenţelor radio de către Autoritatea Naţională pentru Administrare şi Reglementare în Comunicaţii (ANCOM) care, potrivit Ordonanţei de urgenţă a Guvernului nr. 22/2009, este o autoritate publică autonomă cu personalitate juridică aflată sub control parlamentar. 

Membrii Comisiei au examinat proiectul de lege supus avizării, expunerea de motive, avizul favorabil, cu observaţii şi propuneri, al Consiliului Legislativ nr. 171 din 21 februarie 2011.


În urma dezbaterilor, Comisia juridică de disciplină şi imunităţi a hotărât, cu unanimitate de voturi, avizarea favorabilă a proiectului de lege. 

În raport de obiectul şi conţinutul reglementării, proiectul de lege face parte din categoria legilor ordinare.

